***তুম বিন ২*** (অনু. তোমাকে ছাড়া ২) হল ২০১৬ সালে মুক্তিপ্রাপ্ত একটি ভারতীয় হিন্দি রোম্যান্টিক ড্রামা চলচ্চিত্র। ছবিটির কাহিনিকার ও পরিচালক ছিলেন অনুভব সিনহা। টি-সিরিজের ব্যানারে ছবিটি প্রযোজনা করেন অনুভব সিনহা ও ভূষণ কুমার। ছবিটি ২০০১ সালে মুক্তিপ্রাপ্ত *তুম বিন* ছবির একটি পুনর্নির্মাণ। ছবিটি মুক্তিলাভ করেছিল ২০১৬ সালের ১৮ নভেম্বর।

কাহিনি-সারাংশ
-------------

এই ছবির মূল উপজীব্য বিষয় এক স্কিইং দুর্ঘটনায় নিজের প্রেমিক অমরকে (আশিম গুলাটি) হারানো তরণের (নেহা শর্মা) জীবন। শেখরের (আদিত্য শীল) সঙ্গে দেখা হওয়ার পর তার জীবন বদলে যায়। প্রথমে শেখরকে সে একজন ভালো বন্ধু হিসেবেই গ্রহণ করেছিল। কিন্তু ক্রমশ তার প্রতি তরণের মনে ভালোবাসা জন্মায়। ঘটনাচক্রে একদিন তরণ চুম্বন করে শেখরকে। এইভাবে প্রেমিক হিসেবে শেখর প্রবেশ করে তার জীবনে।

হঠাৎ করেই জানা যায় যে, দুর্ঘটনায় অমরের মৃত্যু ঘটেনি। বিগত আট মাস একজন অশনাক্ত রোগী হিসেবে সে কোমায় আচ্ছন্ন ছিল। জ্ঞান ফেরার পর সে বাড়িতে ফিরে আসে। অমরের ফিরে আসার খবর পেয়ে শেখর তরণ ও তার পরিবারের থেকে নিজেকে দূরে রাখার সিদ্ধান্ত নেয়। ক্রমে তরণ উপলব্ধি করে শেখরের প্রতি তার ভালোবাসার টানটি রয়েই গিয়েছে। অমরের অনুপস্থিতিতে কী কী ঘটেছে সে সব কথা সে জানায় অমরকে। দু’জনে সম্পর্ক থেকে বেরিয়ে এসে নিকট বন্ধু হিসেবে থেকে যাওয়ার সিদ্ধান্ত নেয়। তরণও আবার শেখরের সঙ্গে মেলামেশা শুরু করে। সম্পর্ক ছিন্ন করার পর অমর নিজের প্রকৃত মনোভাব তরণের থেকে গোপন করেছিল। আসলে তরণ মানসিকভাবে আহত হয়েছিল এবং তরণকে ছাড়া খুবই ভেঙে পড়েছিল। এদিকে শেখরও খেয়াল করতে শুরু করে যে, তার সঙ্গে মেলামেশা করলেও তরণ অমরের জন্য কাতর হয়ে পড়ছে। তরণকে এই ব্যাপারে প্রশ্ন করলে সে স্বীকার করে যে, অমরের পরিবর্তে সে শেখরকে বেছে নিয়েছে শুধু এই কারণেই যে "সেটাই সঠিক কাজ হত" বলে। বিশেষ করে অমরের অনুপস্থিতিতে শেখর তার জন্য যা করেছে, তার প্রেক্ষিতে শেখরকেই বেছে নেওয়াটা সে যুক্তিযুক্ত মনে করেছিল। এই ঘটনার পর একবার তরণ অমরকে সাহায্য করতে ছুটে গেলে শেখর বিরক্ত হয় এবং বেশ কয়েক দিনের জন্য তরণের সঙ্গে কথা বলা বন্ধ করে দেয়। পরে একদিন তরণকে সে ডেকে জানায় যে, সে দেশ ছেড়ে চলে যাচ্ছে।

একবার অমর ও তার বাবাকে (কানওয়ালজিৎ সিং) সঙ্গে নিয়ে শেখরকে খুঁজতে বেরিয়ে তরণ জানতে পারে যে, শেখরই অমরের দুর্ঘটনার জন্য দায়ী ছিল। তারপর আরও জানা যায়, অমরের বাবা এই সব ঘটনা গোড়া থেকেই জানতেন। তিনি আরও জানান যে, শেখর দুর্ঘটনা ঘটানোর জন্য তাঁর কাছে ক্ষমা চাইতেও এসেছিল এবং তারপর তিনি শেখরকে শুধু ক্ষমাই করেন না, বরং তাকে নিজের ছেলে হিসেবেও দেখতে শুরু করেন। তিনি পরিকল্পিতভাবেই শেখরকে তরণ ও তার পরিবারের সঙ্গে আলাপ করিয়ে দেন যাতে তরণ অমরকে হারানোর শোক কাটিয়ে উঠতে পারে।

এই সব কথা জানাজানি হওয়ার পর অমর ও তার বাবাকে সঙ্গে নিয়ে তরণ ছুটে যায় বিমানবন্দরের দিকে। সেখানে তারা দেখতে পায় শেখর বিমানে উঠতে চলেছে। শেখর তরণকে বোঝায় যে, তার সঙ্গে মেলামেশার কারণ হিসেবে "সেটাই সঠিক কাজ হত" ধারণাটি সঠিক নয়। তাকে এমন কারোর সঙ্গে থাকতে হবে যাকে সে সবচেয়ে বেশি ভালোবাসে। তারপর তরণ ও অমরকে আলিঙ্গন করে চোখে জল নিয়ে চলে যায় শেখর।

কলাকুশলী
--------

* নেহা শর্মা - তরণ
* আদিত্য শীল – শেখর মালহোত্রা
* আশিম গুলাটি – অমর শাহ
* কানওয়ালজিৎ সিং – অমরের বাবা
* সোনিয়া বালানি - গুরপ্রীত
* মেহের ভিজ - মনপ্রীত
* যশপ্রীত সিং – নভজ্যোৎ
* হার্ডি সান্ধু – স্বভূমিকায় ("নাচনা আওন্দা নি" গানে বিশেষ উপস্থিতি)
* রফতার – স্বভূমিকায় ("নাচনা আওন্দা নি" গানে বিশেষ উপস্থিতি)
* মৌনী রায় – স্বভূমিকায় ("নাচনা আওন্দা নি" গানে বিশেষ উপস্থিতি)
* নেহা কক্কড় – স্বভূমিকায় ("নাচনা আওন্দা নি" গানে বিশেষ উপস্থিতি)
* সন্দালি সিনহা – পিয়া (বিশেষ উপস্থিতি)

প্রযোজনা
--------

### চলচ্চিত্রায়ণ

ছবিটির কথা আনুষ্ঠানিকভাবে ঘোষণা করা হয় ২০১৬ সালের মার্চ মাসে। পরের মাসে ছবির প্রিন্সিপ্যাল ফোটোগ্রাফির কাজ শুরু হয়। ছবিটি মুক্তিলাভ করেছিল ২০১৬ সালেরই ১৮ নভেম্বর। ছবির শ্যুটিং হয়েছিল প্রধানত গ্লাসগো ও স্কটল্যান্ডের অন্যান্য অঞ্চলে।

সাউন্ডট্র্যাক
-------------

ছবিটিতে সুরারোপ করেন অঙ্কিত তিওয়ারি এবং গান রচনা করেন মনোজ মুন্তাশির। শুধুমাত্র "তেরি ফরিয়াদ" গানটি ফাইজ আনোয়ার রচিত একটি গজলের আধারে রচনা করেছিলেন শাকিল আজমি।

### ট্র্যাক তালিকা

| নং. | শিরোনাম | শিল্পী(বৃন্দ) | দৈর্ঘ্য |
| --- | --- | --- | --- |
| ১. | "তেরি ফরিয়াদ" (**মূল সুর: নিখিল-বিনয়**) | জগজিৎ সিং, রেখা ভরদ্বাজ | ০৩:০৬ |
| ২. | "ইশক মুবারক" | অরিজিৎ সিং, শুভাংশু কেশরওয়ানি, অঙ্কিত তিওয়ারি | ০৪:৫৬ |
| ৩. | "দেখ লেনা" | অরিজিৎ সিং, তুলসী কুমার | ০৪:৪১ |
| ৪. | "জ্যাগার বম্ব" | হর্ষি মাদ, অঙ্কিত তিওয়ারি | ০৩:৪২ |
| ৫. | "তুম বিন" | অঙ্কিত তিওয়ারি | ০৬:৫৬ |
| ৬. | "কি করিয়ে নাচনা আওন্দা নহিঁ" (**কথা: কুমার, সুর: গৌরব-রোশিন**) | নেহা কক্কড়, হার্ডি সান্ধু, রফতার | ০৩:৫৭ |
| ৭. | "তেরি ফরিয়াদ – সম্প্রসারিত সংস্করণ" (**মূল সুর: নিখিল-বিনয়**) | জগজিৎ সিং, রেখা ভরদ্বাজ | ১০:৩৫ |
| ৮. | "মাস্তা" | বিশাল দাদলানি, নীতি মোহন | ০৩:৫১ |
| ৯. | "ইশক মুবারক - রিডাক্স" | জ্যাক নাইট, অরিজিৎ সিং | ০৩:৩২ |
| ১০. | "দেখ লেনা – আনপ্লাগড" | তুলসী কুমার | ০৪:৪৮ |
| ১১. | "দিল নাওয়াজিয়াঁ" | অর্ক, পায়েল দেব | ০৩:২১ |
| **মোট দৈর্ঘ্য:** | **৫৩:৩০** |

তথ্যসূত্র
---------

1. ↑
2. ↑
3. ↑  "Tum Bin 2"। *Bollywood Hungama*। সংগ্রহের তারিখ ৩১ মার্চ ২০১৬।
4. ↑  "'Tum Bin' 2 cast unveiled"। *The Times of India*। ২৯ মার্চ ২০১৬। সংগ্রহের তারিখ ৩১ মার্চ ২০১৬।
5. ↑  "Tum Bin 2 release date"। Cinemalytics। সংগ্রহের তারিখ ৪ অক্টোবর ২০১৬। [*স্থায়ীভাবে অকার্যকর সংযোগ*]
6. ↑  "Tum Bin 2 announced, Bhushan Kumar and Anubhav Sinha come together after 15 years"। *The Indian Express*। ২৯ মার্চ ২০১৬। সংগ্রহের তারিখ ৩১ মার্চ ২০১৬।
7. ↑  "The high stakes on Tum Bin 2 – first look and trailer"। *Filmivartha*। ১৫ সেপ্টেম্বর ২০১৬। সংগ্রহের তারিখ ১৫ সেপ্টেম্বর ২০১৬। [*স্থায়ীভাবে অকার্যকর সংযোগ*]
8. ↑  T-Series (২০১৬-১০-০৩), *TERI FARIYAD Video Song | Tum Bin 2 | Neha Sharma, Aditya Seal, Aashim Gulati | Jagjit Singh*, সংগ্রহের তারিখ ২০১৭-১০-২৪ উদ্ধৃতি টেমপ্লেট ইংরেজি প্যারামিটার ব্যবহার করেছে (link)

বহিঃসংযোগ
---------

* ইন্টারনেট মুভি ডেটাবেজে *তুম বিন ২*  (ইংরেজি)

| * দে
* স
অনুভব সিনহা পরিচালিত ও প্রযোজিত চলচ্চিত্র |
| --- |
| পরিচালিত | 
* *তুম বিন* (২০০১)
* *আপকো পেহলে ভি কহিঁ দেখা হ্যায়* (২০০৩)
* *দস* (২০০৫)
* *তথাস্তু* (২০০৬)
* *ক্যাশ* (২০০৭)
* *রা.ওয়ান* (২০১১)
* *তুম বিন ২* (২০১৬)
* *মুল্ক* (২০১৮)
* *আর্টিকল ১৫* (২০১৯)
* *থাপ্পড়* (২০২০)
* *অনেক* (২০২১)

 |
| প্রযোজনা | 
* *গুলাব গ্যাং* (২০১৪)
* *জিদ* (২০১৪)
* *তুম বিন ২* (২০১৬)
* *থাপ্পড়* (২০২০)

 |